Potrivit Poliției Române, azi, în jurul orei 03.30, în Centrul Vechi al capitalei, la intersecţia străzilor Şelari şi Lipscani, numitul C.V.H., în vârstă de 36 de ani, a fost victima unei agresiuni, fiind înjunghiat de mai multe ori în zona toracelui de către un individ necunoscut, faptele petrecându-se în prezenţa a numeroase persoane.

„La locul faptei s-a deplasat un procuror criminalist din cadrul Parchetului de pe lângă Tribunalul Bucureşti, care a efectuat cercetarea la faţa locului împreună cu ofiţeri de poliţie din cadrul Serviciului Omoruri şi Serviciului Criminalistic – D.G.P.M.B.”, se arată în comunicatul de presă.

„În urma cercetărilor desfăşurate în cauză au fost ridicate imaginile surprinse de camerele de supraveghere instalate în zonă, în imagini observându-se atât momentul producerii agresiunii cât și faptul că agresorul și persoanele care îl însoțeau au părăsit în grabă locul faptei imediat după înjunghierea victimei. În interesul bunei desfășurări a urmăririi penale, se solicită sprijinul cetățenilor care au văzut aceste persoane și care pot oferi detalii, aceștia fiind rugați să anunțe cea mai apropiată unitate de poliție sau să apeleze numărul unic de urgență 112”, se mai arată în comunicatul de presă.

Potrivit oamenilor legii, cercetările sunt continuate sub aspectul săvârșirii infracțiunii de tentativă la omor.